Kroegeienaar kry 2 j. tronkstraf oor geraas | Netwerk24
Deur News24 10 Augustus 2018 21:57
'n Kroegeienaar van Soshanguve buite Pretoria is tot twee jaar tronkstraf gevonnis vir die oortreding van Gautengse geraasbeheerregulasies.
Phillip Mafata (44) is in die Soshanguve-landdroshof op 26 klagte skuldig bevind wat met geraasbesoedeling verband hou.
Volgens Lindela Mashigo, woordvoerder van die Tshwane-metro, het die stad se munisipale gesondheidsdienste die saak hof toe gevat nadat Kenneth Sithebe, 'n buurman, 'n klag ingedien het.
Sithebe het gesê die geraas by die kroeg het "lyding in die buurt" veroorsaak, want die musiek is tot in die vroeë oggendure gespeel.
Die metro het Sithebe aangehaal: "Die marteling van vier jaar se slapelose nagte vir my en my gesin sal hopelik tot 'n einde kom. Ek is gelukkig met die hof se besluit. Ek hoop dit stuur 'n sterk boodskap aan diegene wat hul besighede tot die nadeel van ander bestuur en ernstige sielkundige skade berokken."
Mafata is voorheen R12 000 beboet vir die oortreding van geraasbeheerreggulasies nadat hy skuld erken het. Die helfte van die boete is vir drie jaar opgeskort op voorwaarde dat hy nie aan 'n soortgelyke oortreding skuldig bevind word binne die opgeskorte tyd nie.
Landdros J.C. Kruger het gedurende die vonnisoplegging gesê die gemeenskap verwag geregtigheid van die howe en 'n tronkvonnis is 'n gepaste straf vir Mafata.